**Sander Puri** (s. 7. toukokuuta 1988 Tartto, Viron SNT, Neuvostoliitto) on virolainen jalkapalloilija, joka on seuratasolla pelannut kotimaansa lisäksi muun muassa Kreikassa, Suomessa, Skotlanissa ja Irlannissa. Hän on pelipaikaltaan oikea laitahyökkääjä, mutta kykenee myös pelaamaan vasemmalla.

Ura
---

### FC Levadia

Puri aloitti ammattilaisuransa 16-vuotiaana FC Levadiassa vuonna 2005. Hän teki ensimmäisen maalinsa Meistriliigassa 1. kesäkuuta 2005 FC Kuressaarea vastaan. Puri ja hänen kaksoisveljensä Eino Puri siirtyivät puolen vuoden pituisilla lainasopimuksilla JK Viljandi Tulevikiin 30. heinäkuuta 2007. Hän pelasi joukkueessa 14 liigaottelua tehden neljä maalia. Puri oli lähellä sopimusta saksalaisen Borussia Dortmundin kanssa kahdesti vuonna 2008 ja skotlantilaisen Celticin kanssa vuoden 2009 lopussa. Myös Werder Bremen oli kiinnostunut hänestä.

Puri pelasi Levadiassa vuosina 2005–2009 74 Meistriliiga-ottelua ja teki niissä 14 maalia. Levadia voitti Meistriliigan neljästi peräkkäin vuosina 2006–2009. Levadia voitti myös Viron cupin vuosina 2005 ja 2007. Lisäksi Puri pelasi Esiliigassa Levadian kakkosjoukkueessa FC Levadia II Tallinnssa. 

### Larissa FC

Puri teki 14. joulukuuta 2009 viisivuotisen sopimuksen Kreikan Superliigassa pelaavan Larissan kanssa. Puri teki 18. maaliskuuta 2010 ensimmäisen maalinsa Larissassa, ja se oli voittomaali lisäajalla PAOKia vastaan. 

Tammikuun 2011 Puri pelasi lainalla puolalaisessa Korona Kielcessä. Heinäkuussa 2011 Larissa lainasi Purin unkarilaiseen Lombard-Pápaan. Myöhemmin laina-aikaa pidennettiin tammikuuhun 2012 asti.

Puri jätti Larissan 31. tammikuuta 2012, kun hänen sopimuksensa purettiin yhteisymmärryksessä joukkueen valmentajien vaihtuvuuden aikana.

### Kuopion Palloseura

Puri siirtyi 27. maaliskuuta 2012 Kuopion Palloseuraan kauden 2012 kattavalla sopimuksella. Purilla kesti noin kuukauden saada pelilupa. Debyyttissään 25. huhtikuuta 2012 Suomen cupin ottelussa Turun Palloseuraa vastaan hänet ajettiin ulos kun hän tönäisi tuomaria. Puri sai kahden ottelun pelikiellon. Hän teki 2. elokuuta 2012 KuPSin voittomaalin turkkilaista Bursasporia vastaan Eurooppa-liigan kolmannella karsintakierroksella.

### Maajoukkueura

Puri on edustanut lukuisia Viron ikäkausimaajoukkueita. Hän debytoi A-maajoukkueessa 30. toukokuuta 2008 Latviaa vastaan Baltic Cupissa. Puri teki ensimmäisen maajoukkuemaalinsa 22. marraskuuta 2008 Liettuaa vastaan. Hän on pelannut maajoukkueessa yhteensä 71 ottelua ja tehnyt neljä maalia.

Pelityyli
---------

Puria on kuvailtu "Baltian Arjen Robbeniksi". Tony Mowbray kuvailee häntä "luovaksi, työteliääksi, hyväksi maalintekijäksi ja vahvaksi molemmilla jaloilla". Mowbray sanoo Purin olevan paras pallon ollessa hänen jalassaan ja hyväksi pääpelaajaksi.

Muuta
-----

Purin veli Eino Puri pelaa myös jalkapalloa ja hänen siskonsa Kadri Puri pelaa lentopalloa.

Saavutukset
-----------

### Seurajoukkueet

* Meistriliigan voitto 2006, 2007, 2008, 2009
* Viron cup 2005, 2007

### Henkilökohtaiset

* Viron vuoden nuori jalkapalloilija 2009

Lähteet
-------

1. ↑  Estonia 2005 rsssf.com. Viitattu 9.8.2012. (englanniksi)
2. ↑  Vennad Purid laenulepinguga Viljandi Tulevikku  30.7.2007. soccernet.ee. Viitattu 9.8.2012. (viroksi)
3. 1 2  Swan, Craig: Exclusive: Celtic target Sander Puri dubbed the new Arjen Robben by Estonia national boss  4.12.2009. Daily Record. Viitattu 9.8.2012. (englanniksi)
4. ↑  Vaher, Andres: Sander Puri sõlmis Kreeka klubiga Larissa viieaastase lepingu  14.12.2009. Õhtuleht. Viitattu 9.8.2012. (viroksi)
5. ↑  AMETLIK: Puri karjäär jätkub Poolas  28.1.2011. soccernet.ee. Viitattu 9.8.2012. (viroksi)
6. ↑  Sander Puri lahkus Papa Lombardist  20.1.2012. soccernet.ee. Viitattu 9.8.2012. (viroksi)
7. ↑  Sander Puri tühistas Kreeka klubiga lepingu  3.2.2012. Postimees.ee. Viitattu 9.8.2012. (viroksi)
8. ↑  KuPS ja Sander Puri pelaajasopimukseen  27.3.2012. KuPS. Viitattu 9.8.2012.
9. ↑  Koskinen, Jerri: KuPSin Sander Puri sai vihdoin peliluvan  25.4.2012. Savon Sanomat.  Arkistoitu 28.5.2012. Viitattu 9.8.2012.
10. ↑  Koskinen, Jerri: Sander Puri tönäisi tuomaria ja lensi suihkuun  25.4.2012. Savon Sanomat.  Arkistoitu 6.6.2012. Viitattu 9.8.2012.
11. ↑  Koskinen, Jerri: KuPSin Sander Puri: Yleisö on ihan hullua Turkissa  25.4.2012. Savon Sanomat.  Arkistoitu 24.2.2014. Viitattu 9.8.2012.
12. ↑  Kõik Eesti internatsionaalid  4.6.2012. Eesti Jalgpallo Liit. Viitattu 9.8.2012. (viroksi)
13. ↑  Estonia - Record International Players  5.7.2018. RSSSF. Viitattu 1.8.2018. (englanniksi)